มิโคยัน มิก-35

**มิโคยัน มิก-35** (Mikoyan MiG-35) หรือเดิมเนโทใช้โค้ดเนมว่า **Fulcrum-F** เป็นเครื่องบินขับไล่พหุภารกิจของรัสเซีย ออกแบบโดยบริษัทมิโคยันซึ่งอยู่ในกลุ่มยูไนเต็ดแอร์คราฟคอร์ปอเรชัน (UAC) เครื่องบินรุ่นนี้ถูกโฆษณาว่าเป็นเครื่องบินขับไล่ยุคที่ 4++ โดยพัฒนาต่อยอดมาจาก MiG-29M/M2 และ MiG-29K/KUB แต่แหล่งข่าวจากอุตสาหกรรมกลาโหมรัสเซียระบุว่า ที่จริงแล้ว MiG-35 ก็คือรุ่นที่ได้รับการปรับปรุงจาก MiG-29KR หลายฝ่ายมองว่าชื่อ MiG-35 เป็นเพียงการรีแบรนด์เพื่อการตลาดของมิโคยันมากกว่า ต้นแบบเครื่องแรกเป็นการดัดแปลงจากเครื่อง MiG-29M2 ที่เคยใช้สาธิตมาก่อน โดยได้รับชื่อชั่วคราวว่า MiG-35 ส่วนต้นแบบรุ่นหลังมีการเปลี่ยนแปลงระบบและอุปกรณ์ จนกลายมาเป็นพื้นฐานของ MiG-35 ที่ใช้ในปัจจุบัน มิโคยันเปิดตัวเครื่องรุ่นนี้อย่างเป็นทางการในงานมอสโกแอร์โชว์ในปี 2017  และมีเครื่องบินชุดแรกสองลำเข้าประจำการจริงในปี 2019

รุ่นที่นั่งเดี่ยวถูกกำหนดรหัสว่า MiG-35S ส่วนรุ่นสองที่นั่งคือ MiG-35UB เครื่องบินรุ่นนี้มีการพัฒนาระบบอิเล็กทรอนิกส์การบินและระบบอาวุธที่ก้าวหน้ากว่ารุ่นแรก ๆ ของ MiG-29 อย่างมาก จุดเด่นคือความสามารถในการใช้อาวุธนำวิถีแม่นยำ และการติดตั้ง ระบบตรวจจับด้วยทัศนวิธีที่ออกแบบเป็นพิเศษ ทำให้ไม่จำเป็นต้องพึ่งพาระบบสั่งการจากภาคพื้นดิน และสามารถปฏิบัติภารกิจหลายรูปแบบได้อย่างอิสระ เครื่องที่ผลิตจริงติดตั้งเรดาร์แบบ PESA เป็นมาตรฐาน แต่ก็มีทางเลือกเป็นเรดาร์ AESA สำหรับผู้ที่ต้องการส่วนระบบท่อไอ่พ่นบังคับทิศทางแรงขับ (thrust vectoring nozzles) ซึ่งเคยมีแผนจะติดตั้งนั้น ไม่ได้ติดตั้งกับเครื่องที่ออกสายการผลิตจริง แต่หากลูกค้าต้องการก็สามารถสั่งติดตั้งเพิ่มเติมได้

## พัฒนาการ
### เครื่องยนต์
MiG-35 ขับเคลื่อนด้วยเครื่องยนต์เทอร์โบแฟน RD-33MK มอร์สกายาโอซ่า (Морская Оса) จำนวนสองเครื่องซึ่งควบคุมด้วยระบบ FADEC เครื่องยนต์ RD-33MK เป็นรุ่นที่ได้รับการปรับปรุงครั้งใหญ่ และเป็นรุ่นใหม่ล่าสุดของตระกูลเครื่องยนต์ Klimov RD-33 โดยเดิมออกแบบมาเพื่อใช้กับ MiG-29K และ MiG-29KUB จุดเด่นคือมีแรงขับมากขึ้นราว 7% เมื่อเทียบกับรุ่นมาตรฐาน ด้วยการใช้วัสดุสมัยใหม่ในใบพัดที่มีระบบระบายความร้อน ทำให้ได้แรงขับสูงถึง 9,000 กิโลกรัมแรง (kgf) เพื่อตอบสนองต่อเสียงวิจารณ์ในอดีต เครื่องยนต์รุ่นใหม่นี้ยังถูกพัฒนาให้ปลอดควันและติดตั้งระบบที่ช่วยลดการตรวจจับจากอินฟราเรดและการมองเห็นทางสายตาอีกด้วย

### ระบบอาวุธ
มกราคม 2017 ประธานยูไนเต็ดแอร์คราฟท์รายงานว่า ในอนาคต MiG-35 อาจสามารถติดตั้งอาวุธเลเซอร์ การทดสอบทางทหารของระบบเลเซอร์ดังกล่าวถูกวางแผนให้ดำเนินการต่อทันทีหลังเสร็จสิ้นการทดสอบบิน อย่างไรก็ตามมีข้อสงสัยว่า สลูซาร์อาจพูดผิด และที่จริงแล้วหมายถึง อาวุธนำวิถีด้วยเลเซอร์มากกว่า นอกจากนี้ MiG-35 ยังมีแผนที่จะติดตั้งครูซมิสไซส์ Kh-36 Grom-1 ซึ่งจะทำให้เครื่องบินรุ่นนี้มีขีดความสามารถในการโจมตีระยะไกล ที่เครื่องบิน MiG-29 ไม่สามารถทำได้

### ระบบเอวิโอนิกส์
MiG-35 ที่ผลิตเข้าประจำการจริงในปัจจุบันติดตั้งเรดาร์แบบ PESA ตระกูล Zhuk เป็นมาตรฐาน ขณะเดียวกันรัสเซียก็มีการเสนอเรดาร์ Zhuk-A/AM แบบ AESA สำหรับตลาดส่งออก บางแหล่งข้อมูลระบุว่า MiG-35 มีแผนจะติดตั้ง Phazotron Zhuk-A/AE ซึ่งถือเป็นเรดาร์ AESA รุ่นแรกที่ถูกนำมาใช้กับเครื่องบินขับไล่รัสเซีย

สำหรับการตรวจจับเป้าหมายในย่าน อินฟราเรด (IR spectrum) MiG-35 ติดตั้งระบบ OLS-UEM (รหัส 13SM-1) ซึ่งเป็นสถานีตรวจจับและชี้เป้าเชิงออปติคัล สามารถตรวจจับเป้าหมายทั้งบนพื้นดิน ทะเล และทางอากาศ โดยมี กล้อง FLIR ด้านหน้า ที่ตรวจจับภัยคุกคามทางอากาศได้ไกลถึง 55 กิโลเมตร ให้มุมครอบคลุมด้านข้าง ±90 องศา และในแนวดิ่ง +60 องศา ถึง −15 องศา ระบบ OLS-UEM ประกอบด้วยอุปกรณ์หลักสามส่วน ได้แก่ 1. เซนเซอร์ค้นหาและติดตามเป้าหมายด้วยอินฟราเรด 2.กล้องทีวีพร้อมความสามารถค้นหา/ติดตามด้วยอินฟราเรด 3.เครื่องวัดระยะด้วยเลเซอร์แบบหลายโหมด ที่ตรวจจับได้ไกลถึง 20 กิโลเมตร

นอกจากนี้ MiG-35 ยังสามารถติดตั้ง OLS-K/OLS-KE ซึ่งเป็นระบบชี้เป้าเชิงออปติคัลแบบติดตั้งใน กระเปาะใต้เครื่องยนต์ด้านขวา ระบบนี้ออกแบบมาเพื่อค้นหา ตรวจจับ และติดตามเป้าหมายบนพื้นดินและทางทะเล ตัวระบบประกอบด้วย เซนเซอร์อินฟราเรด และ กล้องทีวี โดยมีสมรรถนะดังนี้ ตรวจจับเป้าหมายบนพื้นดินได้ไกลถึง 20 กิโลเมตรตรวจจับเป้าหมายทางทะเลได้ไกลถึง 40 กิโลเมตร

## ข้อมูลจำเพาะ (MiG-35)
***ลูกเรือ:** 1 นาย (MiG-35S), 2 นาย (MiG-35UB)
***ความยาว:** 17.32 เมตร
***ความกว้างช่วงปีก:** 12.00 เมตร
***ความสูง:** 4.73 เมตร
***พื้นที่ปีก:** 42 ตารางเมตร
***น้ำหนักตัวเปล่า:** 11,000 กิโลกรัม
***น้ำหนักบรรทุกปกติ:** 17,500 กิโลกรัม
***[[น้ำหนักสูงสุดในการขึ้นบิน]]:** 29,700 กิโลกรัม
***เครื่องยนต์:** เทอร์โบแฟน  Klimov RD-33MK จำนวนสองหน่วย 
***แรงขับ:** 52 กิโลนิวตันต่อหน่วยเมื่อขับแห้ง, 88.2 กิโลนิวตันต่อหน่วยเมื่อสันดาปท้าย
***ความเร็วสูงสุด:** มัค 2.25 (2,400 กม./ชม.) 
***พิสัยบินพร้อมถังเชื้อเพลิงภายใน:** 2,000 กม.
***พิสัยบินพร้อมถังเชื้อเพลิงภายนอก:** 3,100 กม.
***รัศมีการรบ:** ประมาณ 1,000 กม.
***เพดานบิน:** 16,000 เมตร
***อัตราการไต่:** 330 เมตร/วินาที
## อ้างอิง

หมวดหมู่:เครื่องบินมิโคยัน
หมวดหมู่:เครื่องบินขับไล่ยุคที่ 4.5